Dié drama was nie nodig, sê Malema | Netwerk24
Deur Sarel van der Walt 10 September 2019 16:25
Hy weet nie hoekom die Valke dié keer so "dramaties" opgetree het nie, sê Julius Malema, die EFF-leier, wat hom Dinsdag by die Valke moes aanmeld om 'n waarskuwingsverklaring af te lê.
Dit spruit uit 'n polisie-ondersoek ná 'n voorval in Augustus verlede jaar toe Malema na bewering met die EFF se vyfde verjaardagviering in die Sisa Dukashe-stadion in Mdantsane, Oos-Kaap, skote met 'n aanvalsgeweer, vermoedelik 'n AK47, afgevuur het.
Julius Malema (naas links), die EFF-leier, en senior amptenare van die EFF kort nadat Malema die Valke se hoofkantoor in Pretoria op dié se versoek besoek het as deel van 'n klagte van die afvuur van 'n vuurwapen wat hulle teen hom ondersoek. Foto: Sarel van der Walt
Malema het Dinsdagoggend met sy regspan by die Valke se hoofkantoor in Weavindpark in Pretoria opgedaag en meer as 'n uur daar deurgebring.
Hy het nie 'n waarskuwingsverklaring afgelê nie.
'n Groot getal EFF-ondersteuners het oorkant die Valke se kantoor op 'n veld byeengekom om hul leier te ondersteun.
"Ek weet nie hoekom hulle (die Valke) so dramaties moes wees nie," het Malema gesê.
"In die verlede het die Valke geen probleem gehad om met ons (hom en sy regspan) te vergader nie, óf in die EFF se kantoor of in dié van die prokureurs nie," het Malema aan joernaliste gesê.
Die klagte oor die beweerde afvuur van 'n vuurwapen in 'n openbare plek, is kwaadwillig, sê Malema.
Hy sê vyf klagte is aan hom gestel, maar hy kon nie sê wat presies die klagte is nie.
"Ek onderwerp my egter aan die oppergesag van die reg en respekteer die instellings van die staat," het Malema gesê.